Արցախի դատախազութիւնը քրէական գործ յարուցեց Յունիս 1ի նշեալ ծեծվըռտուքի դէպքին առիթով: Դատախազութեան հրապարակած հաղորդագրութեան մէջ կը նշուի, որ Յունիս 1ի երեկոյեան, Ստեփանակերտի մէջ վիճաբանութիւն մը տեղի ունեցած է մէկ կողմէ՝ Դաւիթ Յարութիւնեանի եւ Ալպերթ Աւետիսեանի, իսկ միւս կողմէ՝ Մհեր Մուսայէլեանի (ԱԱԾ աշխատող), Մխիթար Մուսայէլեանի, Սերկէյ Մուսայէլեանի, Գուրգէն Հայրապետեանի եւ Վարդան Ղարամեանի (ԱԱԾ աշխատող) միջեւ: Վիճաբանութեան ընթացքին կողմերը հարուածած են զիրար՝ պատճառելով մարմնական վնասուածքներ: Դատախազութեան յատուկ քննչական բաժինին մէջ յարուցուած քրէական գործին իբրեւ հետեւանք կան ձերբակալուածներ: Նկատի առնելով հանրութեան հետաքրքրութիւնը դէպքին առնչութեամբ՝ Արցախի դատախազութիւնը նպատակայարմար գտած է հրապարակել քրէական գործին մէջ ընդգրկուած տեսանիւթին՝ ծեծվըռտուքի հատուածը: